**Na Filozofskome fakultetu u Osijeku održana 3. Glagoljaška večer(a)**

U predstavljanju interdisciplinarnoga, intermedijalnoga i multimedijalnoga nastavnog projekta „Glagoljaška večer(a): Gastronomia Cyrillomethodianska“ sudjelovali su studenti preddiplomskoga jednopredmetnog studija Hrvatskoga jezika i književnosti te profesori Odsjeka za hrvatski jezik i književnost Filozofskoga fakulteta u Osijeku (Katedra za hrvatsku jezičnu povijest i hrvatsku dijalektologiju). Svečanost je upriličena u utorak 6. lipnja 2017. u 18 sati u Svečanoj dvorani Filozofskoga fakulteta u Osijeku (prostorija br. 60, drugi kat). Sadržajan je program donio poučna predavanja o hrvatskome jeziku, književnosti i kulturi u 19. stoljeću, a napose o hrvatskoj Cyrillomethodiani te o filološkim i umjetničkim vezama tradicije i suvremenosti. Blagovala se (prigodna) „hrana duševna i tjelesna“, molilo se na staroslavenskome jeziku, slušale su se i gledale dirljive glumačke i glazbene točke, modna revija te pregršt zanimljivih pratećih materijala koji su oblikovani u okviru projekta „Glagoljaška večer(a): Gastronomia Cyrillomethodianska“ te pod vodstvom prof. dr. sc. Milice Lukić.

\*\*\*

Program interaktivnog i intermedijalnog projekta Glagoljaška večer(a): Glazbena točka 1. „Na grobu Metoda, mužički četveropjev“ Franje Š. Kuhača (arr. T. Majačić), iz knjige Josipa Riegera „Žiće svetoga Metoda“ 1885. (Komorni tamburaški ansambl Umjetničke akademije u Osijeku, voditelj Marko Sesar, umjetnički suradnik). Glumačka točka 1. Biskup J. J. Strossmayer, iz Korizmene okružnice 1885. (Vladimir Andrić, Gradsko kazalište „Joza Ivakić“ u Vinkovcima). Projekt Glagoljaška večer(a): „Gastronomia Cyrillomethodianska“ i „Slavjanski dioskuri 19. stoljeća“: O novijoj povijesti glagolizma, Cyrillomethodiani druge polovice 19. stoljeća, vezama filološkim i umjetničkim tradicije i suvremenosti... (tijekom cijeloga programa tumačile i komentirale prof. dr. sc. Milica Lukić & dr. sc. Vera Blažević Krezić, voditeljice projekta, Filozofski fakultet u Osijeku). Slovo o hrvatskoj književno-jezičnoj povijesti 19. stoljeća: „Hrvatski narodni preporod“ (prof. dr. sc. Ljiljana Kolenić, u trajnome zvanju, Filozofski fakultet u Osijeku). Glazbena točka 2. „Silnom snagom“, uglazbio V. F. Antunović (arr. T. Majačić) prema tekstu R. F. Magjera u Osijeku 1918. (Komorni tamburaški ansambl Umjetničke akademije u Osijeku, voditelj Marko Sesar, umjetnički suradnik). Glumačka točka 2. Fr. Rački, ulomak iz knjige „Pismo slovjensko“ 1861. (Domagoj Đuras, student prve godine preddiplomskoga jednopredmetnog studija Hrvatskoga jezika i književnosti, Filozofski fakultet u Osijeku). Glazbena točka 3. „Oj, Slaveni!“, uglazbio T. Machulka (arr. T. Majačić) prema tekstu R. F. Magjera u Osijeku 1920. (Komorni tamburaški ansambl Umjetničke akademije u Osijeku, voditelj Marko Sesar, umjetnički suradnik). Glumačka točka 3. „Oj, Slaveni!“, pjesma R. F. Magjera (doc. dr. sc. Silvija Ćurak, Filozofski fakultet u Osijeku). Glumačka točka 4. Biskup J. J. Strossmayer, iz Korizmene okružnice 1885. (Vladimir Andrić, Gradsko kazalište „Joza Ivakić“ u Vinkovcima). Glumačka točka 5. „Slavjanski dioskuri“ Petra Preradovića (1863.) (Matej Magdika, student prve godine preddiplomskoga jednopredmetnog studija Hrvatskoga jezika i književnosti, Filozofski fakultet u Osijeku). Glazbena točka 4. „Romanca u C-duru“, uglazbio D. Hruza (Komorni tamburaški ansambl Umjetničke akademije u Osijeku, voditelj Marko Sesar, umjetnički suradnik). Glumačka točka 6. Fr. Rački, iz pisma biskupu Strossmayeru – Zagreb, „17. sept. 1882.“ (Domagoj Đuras, student prve godine preddiplomskoga jednopredmetnog studija Hrvatskoga jezika i književnosti, Filozofski fakultet u Osijeku). Glumačka točka 7. Biskup J. J. Strossmayer, iz Korizmene okružnice 1885. (Vladimir Andrić, Gradsko kazalište „Joza Ivakić“ u Vinkovcima). Glumačka točka 8. Vinkovački divan snaš’ Lize i snaš’ Mande o staroslavenskoj misi, ulomak iz novina „Svjetlost“, br. 28, 10. srpnja 1910. (Tena Babić Sesar, znanstvena novakinja – asistentica & Lucija Mijatović, studentica treće godine preddiplomskoga jednopredmetnog studija Hrvatskoga jezika i književnosti, Filozofski fakultet u Osijeku). Modna revija: Građanska ženska nošnja druge polovice 19. stoljeća, šokačka narodna nošnja, majice s motivima glagoljskih slova „powered by Glagoljica rediviva FFOS“. Blagoslov jela i zajednička staroslavenska molitva iz Assemanijeva evanđelistara (predvodili studenti kolegija Ćirilometodska baština u hrvatskoj kulturi 19. stoljeća). Zajedničko blagovanje hrane Cyrillomethodianske (priprema hrane: Catering Bugarin – Nova furca d.o.o.; sponzor vina: Iločki podrumi d.d.). Slavlje uz hranu i glazbenu pratnju – „Slavonsko salonsko kolo“, uglazbio F. Kuhač, arr. M. Ergotić, i druge skladbe (Komorni tamburaški ansambl Umjetničke akademije u Osijeku, voditelj Marko Sesar, umjetnički suradnik).

\*\*\*

Nastavni projekt „Glagoljaška večer(a): Gastronomia Cyrillomethodianska“ ostvaren je u suradnji sa studentima kolegija Staroslavenski jezik 2, Ćirilometodska baština u hrvatskoj kulturi 19. stoljeća i Filozofsko-simbolički ustroj glagoljskoga pisma, a pod vodstvom i pokroviteljstvom Uprave Filozofskoga fakulteta u Osijeku. Partneri, suradnici i sponzori u okviru Projekta su: Ogranak Matice hrvatske u Osijeku (Odjel za hrvatski jezik), Andizet – Institut za znanstvena i umjetnička istraživanja u kreativnoj industriji, Fakultet za crnogorski jezik i književnost, Hrvatsko narodno kazalište u Osijeku, Kinematografi Osijek d.d., Umjetnička akademija u Osijeku, Gradsko kazalište „Joza Ivakić“ u Vinkovcima, Kud „Tkanica“ Vinkovci, Iločki podrumi d.d., Catering Bugarin – Nova furca d.o.o. Autorica je fotografija Slavica Grgić, mag. philol. croat.

HVALA SVIMA!

Prateći materijali:

1. Strip „Slavjanski dioskuri 19. stoljeća“ (autorica crteža: Ivona Kolundžić, studentica treće godine preddiplomskoga jednopredmetnog studija Hrvatskoga jezika i književnosti; priređivači tekstova: prof. dr. sc. Milica Lukić, dr. sc. Vera Blažević Krezić, studenti kolegija Filozofsko-simbolički ustroj glagoljskog pisma)

2. Majice s motivima glagoljice (Milica Lukić & Mirko Mihaljević)

3. Plakat „Gastronomia Cyrillomethodianska“ (Mirko Mihaljević) 4. Građanska ženska odjeća druge polovice 19. stoljeća (KUD „Tkanica“ Vinkovci) 5. Prigodni slikokaz (dr. sc. Vera Blažević Krezić)